Der var torsdag mødt over 100 mennesker op i kø til Aalborg Bibliotekerne, der endnu engang holder dørene åbne for bogsalget af bøger, der skal kasseres på grund af slitage  eller forældelse. Bøgerne sælges for fem til ti kroner stykket, og hvert år er interessen for bogsalget af flere tusind bøger stor. Derfor måtte biblioteket også advare om kø, som det har vist sig de tidligere år. For der er lidt af hvert at komme efter. - Min mand skal ind og have sådan nogle frimærke kataloger, og jeg selv skal have nogle håndarbejdsblade og -bøger, siger Jonna Jeppesen, der sammen med sin mand var nogle af de forreste i køen. Biblioteket holder åbent for bogsalg frem til 1. april, og det er muligt at finde alt fra børne- og billedbøger til gammelt vinyl og krimi-titler.

Referat:
Omkring 100 mennesker var mødt op til Aalborg Bibliotekernes bogudsalg, hvor bøgerne kunne købes for den nette sum af fem til ti kroner.